  Виталий Пронин Со радъяське 27-тӥ-28-тӥ феврале. Отчы пырисько 50 ареслэсь бадӟым адямиос. Вожвылъяськон «WorldSkills» чемпионатлэн оглюкетэз луэ, асьме дорын нырысьсэ радъяське. Пӧраськон удысъя кужымзэс эскеризы 5 муртВыль ужлы дышетскыны ноку бер ӧвӧл. Та малпанэн соглаш Кизнерысь Светлана Векшина. Со пыриськиз ужбергатон удысъя вожвылъяськонэ. Чемпионат дыръя со ыж гонлэсь арбериос, дӥськут лэсьтон сярысь проектэныз тодматӥз.Светлана Александровна аслэсьтыз лавказэ возе. Киужен ваньмон дыръяз выре. Но гындэм арбериоссэ мыло-кыдо басьяло ни тодмоосыз, ёросысьтызы киужъёсъя центр. — Пенсие али ик уг потӥськы ай ке но, со сярысь азьлапал малпаськоно ни, - вера кышномурт. - Пенсионеръёслэн ваньмон дырзы трос, ӵапак киуж борды басьтӥськыны тупась вакыт. Нош со уксё поттыны юрттэ на ке, эшшо умой - пенсия вӧзы пичи ке но юрттэт. Чемпионатэ юнме лыктӥськымтэ. Вожвылъяськон азьын милемын нимысьтыз дышетон ортчизы. Кизнерын сяна монэ уг тодо, нош татын валэктӥзы, кызьы палэнысь басьтӥсь шедьтоно, кылсярысь, Интернет пыр. Ужбергатон удысын чузъяськизы на турын-куаръёслэсь эмъян чай лэсьтон, видео, туспуктэм дасянъя предприятие усьтон сярысь проектъёс. Пӧраськон удысэ пыриськиз Ижысь, Глазовысь, Сарапулысь 5 адями. Кӧня ке час ӵоже соос 3 сиён пӧразы салат яке кыӵе ке куртчон, чорыглэсь пӧсь сиён но ческыт сиён. — Чемпионатэ лыктэм адямиос ваньзы сиён-юон предприятиосын тыршо ке но, вожвылъяськонэ пыриськон соослэсь ас удыссыя тодон-валанзэс будэтэ, быгатонлыкъёссэс волятэ, - вераз чемпионатысь одӥгез дунъясь Лариса Трудова. С. Векшина— Арлыдоос понна туэ чемпионатэз нырысьсэ ортчытӥськом, - вераз Ужъя но семья политикая министрлэн воштӥсез Ольга Лубнина. - Но вуоно аръёсы со паськыталоз, отчы тросгес калык пыриськоз. Вожвылъёськонэ пыриськем адями тодон-валанзэ будэтэмез сярысь сертификат басьтоз. Со луонлык сётоз котькудӥзлы ас удысаз азинскыны, ӵош ужась эшъёссэ, егит ужасьёсты вылезлы дышетыны.Вожвылъяськон 2 нунал ӵоже ортчиз Ижысь но Сарапулысь колледжъёсын но техникумъёсын. Пӧраськон, ужбергатон, нянь пыжон, кирпичлэсь борддор ӝутон, покчи классъёсты дышетон удысъёсъя быгатонлыкъёссэс возьматӥзы 25 пала арлыдоос. Ужрад дыръя кенешонъёс но радъяськизы - отын вераськизы предприятиослы ужасьёс дасян пумысен. Ангелина Снигирёва Туспуктэмез авторлэн  